CELEX: 52017PC0367
Language: lv
Date: 2017-07-05
Title: Priekšlikums PADOMES ĪSTENOŠANAS LĒMUMS par kontroles pasākumu piemērošanu jaunajai psihoaktīvajai vielai N-fenil-N-[1- (2-feniletil)piperidīn-4-il]-furān-2-karboksamīdam (furānilfentanilam)

EIROPAS KOMISIJA
            Briselē, 5.7.2017
            COM(2017) 367 final
            2017/0152(NLE)
            Priekšlikums
            PADOMES ĪSTENOŠANAS LĒMUMS
            par kontroles pasākumu piemērošanu jaunajai psihoaktīvajai vielai N-fenil-N-[1- (2-feniletil)piperidīn-4-il]-furān-2-karboksamīdam (furānilfentanilam) 
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Padomes Lēmums 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  1
                paredz triju posmu procedūru, pēc kuras jaunai psihoaktīvai vielai Savienībā var noteikt kontroles pasākumus.
            
            
               2017. gada 23. janvārī tika izdots Eiropas Narkotiku un narkomānijas uzraudzības centra (EMCDDA) un Eiropola kopīgais ziņojums, kas sagatavots saskaņā ar Padomes Lēmuma 2005/387/TI 5. pantu. Pēc Komisijas un 9 dalībvalstu iesniegtā pieprasījuma Padome, ievērojot iepriekšminētā Padomes lēmuma 6. panta 1. punktu, 2017. gada 28. februārī prasīja novērtēt riskus, ko rada jaunās psihoaktīvās vielas furānilfentanila lietošana, ražošana un nelikumīga tirdzniecība, organizētās noziedzības iesaistīšanās, un attiecībā uz šo vielu ieviestu kontroles pasākumu iespējamās sekas.
            
            
               EMCDDA Zinātniskā komiteja saskaņā ar Padomes lēmuma 6. panta 2., 3. un 4. punktu novērtēja ar furānilfentanilu saistītos riskus. Zinātniskās komitejas priekšsēdētājs 2017. gada 24. maijā iesniedza Komisijai un Padomei riska novērtējuma ziņojumu. Riska novērtējuma galvenie rezultāti ir šādi.
            
            
               ·Furānilfentanils ir sintētisks opioīds, kas ir radniecisks ar starptautiski kontrolējamo fentanilu.
            
            
               ·Furānilfentanils Eiropas Savienībā ir bijis pieejams vismaz kopš 2015. gada jūnija un ir konstatēts 16 dalībvalstīs. Piecas dalībvalstis ir ziņojušas par 23 nāves gadījumiem, kas saistīti ar furānilfentanilu. Vismaz 10 gadījumos furānilfentanils bija nāves cēlonis vai varētu būt veicinājis nāves iestāšanos.
            
            
               Ievērojot Padomes Lēmuma 2005/387/TI 8. panta 1. punktu, Komisija sešu nedēļu laikā no riska novērtējuma ziņojuma saņemšanas dienas iesniedz Padomei iniciatīvu par kontroles pasākumu piemērošanu jaunām psihoaktīvām vielām visā Savienībā vai ziņojumu, kurā izskaidrots Komisijas viedoklis, kāpēc šāda iniciatīva nav nepieciešama. Saskaņā ar Tiesas 2015. gada 16. aprīļa spriedumu apvienotajās lietās C-317/13 un C-679/13, pirms tiek pieņemts akts, kura pamatā ir Padomes Lēmuma 2005/387/TI 8. panta 1. punkts, ir jākonsultējas ar Eiropas Parlamentu. 
            
            
               Balstoties uz riska novērtējuma ziņojumā konstatēto, Komisija uzskata, ka ir pamatoti minētajai vielai visā Savienībā piemērot kontroles pasākumus. Spriežot pēc riska novērtējuma ziņojuma, furānilfentanila akūtais toksiskums var radīt smagu kaitējumu cilvēka veselībai.
            
            
               2.
                     PRIEKŠLIKUMA MĒRĶIS 
            
            
               Šā Padomes īstenošanas lēmuma priekšlikuma mērķis ir aicināt dalībvalstis piemērot furānilfentanilam kontroles pasākumus un kriminālsodus, kas paredzēti to tiesību aktos atbilstoši dalībvalstu saistībām, kuras izriet no Apvienoto Nāciju Organizācijas 1971. gada konvencijas par psihotropajām vielām.
            
            
               2017/0152 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par kontroles pasākumu piemērošanu jaunajai psihoaktīvajai vielai N-fenil-N-[1- (2-feniletil)piperidīn-4-il]-furān-2-karboksamīdam (furānilfentanilam) 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā 2005. gada 10. maija Padomes Lēmumu 2005/387/TI par informācijas apmaiņu, risku novērtējumu un kontroli attiecībā uz jaunām psihoaktīvām vielām
                  2
                un jo īpaši tā 8. panta 3. punktu,
            
            
               ņemot vērā Eiropas Komisijas priekšlikumu,
            
         
         
            
               ņemot vērā Eiropas Parlamenta atzinumu
                  3
               , 
            
            
               tā kā:
            
            
               (1)Eiropas Narkotiku un narkomānijas uzraudzības centra (EMCDDA) paplašinātās Zinātniskās komitejas īpašajā sanāksmē, pamatojoties uz Lēmuma 2005/387/TI 6. pantu, tika sagatavots riska novērtējuma ziņojums par jauno psihoaktīvo vielu N-fenil-N-[1-(2-feniletil)piperidīn-4-il]-furān-2-karboksamīdu (furānilfentanilu), un 2017. gada 24. maijā tas tika iesniegts Komisijai un Padomei.
            
            
               (2)Furānilfentanils ir sintētisks opioīds, un pēc struktūras tas ir līdzīgs fentanilam — vielai, kam piemēro kontroles pasākumus un ko plaši izmanto medicīnā vispārējai anestēzijai ķirurģiskās operācijās vai atsāpināšanai. Furānilfentanils turklāt ir strukturāli radniecisks acetilfentanilam un akriloilfentanilam, par kuriem 2015. gada decembrī un 2016. gada decembrī tika sagatavots EMCDDA un Eiropola kopīgais ziņojums.
            
            
               (3)Furānilfentanils Savienībā ir bijis pieejams vismaz kopš 2015. gada jūnija un ir konstatēts 16 dalībvalstīs. Lielākoties tas konfiscēts pulvera veidā, kā arī šķidrā veidā un tabletēs. Atklātie daudzumi ir samērā mazi. Tomēr jāņem vērā konteksts, ka vielai ir spēcīga iedarbība.
            
            
               (4)Piecas dalībvalstis ir ziņojušas par 23 nāves gadījumiem, kas saistīti ar furānilfentanilu. Vismaz desmit gadījumos furānilfentanils bija nāves cēlonis vai varētu būt veicinājis nāves iestāšanos. Turklāt trīs dalībvalstis ziņoja par 11 neletāliem akūtas intoksikācijas gadījumiem, kas saistīti ar furānilfentanilu.
            
            
               (5)Nav informācijas, kas liecinātu, ka furānilfentanila ražošanā, izplatīšanā (nelikumīgā tirdzniecībā) un piegādē Savienībā būtu iesaistīta organizētā noziedzība. Pieejamie dati liecina, ka furānilfentanilu ražo ķīmijas rūpniecības uzņēmumi Ķīnā.
            
            
               (6)Furānilfentanilu pārdod tiešsaistē kā “pētniecības ķīmisko vielu” mazos un vairumtirdzniecības daudzumos, parasti tas ir pulvera veidā un lietošanai gatava deguna aerosola veidā. Dati, kas iegūti, konfiscējot šo vielu, liecina, ka furānilfentanilu, iespējams, pārdod arī nelegālajā opioīdu tirgū.
            
            
               (7)Savienībā furānilfentanilam nav atzīta lietojuma nedz medicīnā, nedz veterinārijā. Izņemot furānilfentanila izmantošanu par analītisku references standartu, kā arī zinātniskos pētījumos, nav norāžu, ka to var izmantot citām vajadzībām.
            
            
               (8)Riska novērtējuma ziņojumā secināts, ka datu trūkuma dēļ saistībā ar furānilfentanilu rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielas radītajiem riskiem veselībai un tās sociālajiem riskiem, kā arī vielas līdzība fentanilam, ir pietiekams pamats, lai visā Savienībā furānilfentanilam piemērotu kontroles pasākumus.
            
            
               (9)Furānilfentanils nav iekļauts to vielu sarakstos, kurām piemēro kontroles pasākumus saskaņā ar Apvienoto Nāciju Organizācijas 1961. gada Vienoto konvenciju par narkotiskajām vielām vai Apvienoto Nāciju Organizācijas 1971. gada Konvenciju par psihotropajām vielām. Patlaban viela netiek vērtēta ANO sistēmā.
            
            
               (10)Tikai desmit dalībvalstis furānilfentanilam piemēro kontroles pasākumus saskaņā ar valsts tiesību aktiem narkotiku kontroles jomā, un trīs dalībvalstis to kontrolē saskaņā ar citiem tiesību aktiem, tādējādi kontroles pasākumu piemērošana visā Savienībā ļautu izvairīties no šķēršļiem tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko var radīt vielas pieejamība un lietošana.
            
            
               (11)Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti nosacījumi un procedūra, ar kuriem sāk piemērot šādas īstenošanas pilnvaras, būtu jāpieņem īstenošanas lēmums, lai furānilfentanilam piemērotu kontroles pasākumus visā Savienībā.
            
            
               (12)Lēmums 2005/387/TI ir saistošs Dānijai, tāpēc tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
            
               (13)Lēmums 2005/387/TI ir saistošs Īrijai, tāpēc tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
            
               (14)Lēmums 2005/387/TI nav saistošs Apvienotajai Karalistei, tāpēc tā nepiedalās šā lēmuma, ar ko īsteno Lēmumu 2005/387/TI, pieņemšanā un piemērošanā, un Apvienotajai Karalistei tas nav saistošs un nav jāpiemēro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Jaunajai psihoaktīvajai vielai N-fenil-N-[1-(2-feniletil)piperidīn-4-il]-furān-2-karboksamīdam (furānilfentanilam) visā Savienībā piemēro kontroles pasākumus.
            
            
               2. pants
            
         
         
            
               Dalībvalstis vēlākais [vienu gadu pēc šā lēmuma publicēšanas dienas] saskaņā ar valsts tiesību aktiem veic pasākumus, kas nepieciešami, lai 1. pantā minētajai jaunajai psihoaktīvajai vielai piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no ANO 1971. gada Konvencijas par psihotropajām vielām.
            
            
               3. pants
            
            
               Šis Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
            
            
               Šo lēmumu piemēro saskaņā ar Līgumiem.
            
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 127, 20.5.2005., 32. lpp.
               
               
                  
                     (2)
                  OV L 127, 20.5.2005., 32. lpp.
               
               
                  
                     (3)
                  OV C , , . lpp.